“คมนาคม” จ่อชง ครม. เพิ่มงบสร้างมอเตอร์เวย์ “บางปะอิน-โคราช” 4.9 พันล้าน
“คมนาคม” เตรียมเสนอที่ประชุมครม.พรุ่งนี้ เคาะเพิ่มวงเงิน 4,900 ล้านบาท อนุมัติพิจารณาแก้ไขแบบก่อสร้างตามสัญญาและค่างานก่อสร้างมอเตอร์เวย์ หมายเลข 6 “สายบางปะอิน-นครราชสีมา” ระยะทาง 196 กิโลเมตร
“คมนาคม” จ่อชง ครม. เพิ่มวงเงินสร้างมอเตอร์ “บางปะอิน-นครราชสีมา” มูลค่า 4,900 ล้านบาท  
6 ก.พ. 2566

ผู้สื่อข่าวรายงานอ้างอิง แหล่งข่าวจากกรมทางหลวง (ทล.) เปิดเผยว่า ในวันพรุ่งนี้ 7 ก.พ.66 กระทรวงคมนาคม จะเสนอให้ที่ประชุมคณะรัฐมนตรี (ครม.) พิจารณาแก้ไขปรับปรุงแบบก่อสร้างตามสัญญาและอนุมัติค่างานก่อสร้างเพิ่มขึ้นในโครงการทางหลวงพิเศษระหว่างเมือง (มอเตอร์เวย์) หมายเลข 6 (M6) สายบางปะอิน-นครราชสีมา ระยะทาง 196 กิโลเมตร (กม.) จำนวน 12 ตอน วงเงิน 4,900 ล้านบาท จากทั้งหมด 16 ตอน วงเงิน 6,950 ล้านบาท ส่วนที่เหลืออีก 4 ตอนนั้น อยู่ระหว่างการพิจารณาขั้นตอนการจ่ายเงินให้เป็นไปตามระเบียบกฎหมาย อย่างไรก็ตาม วงเงินค่าก่อสร้างที่เพิ่มขึ้นดังกล่าว ยังอยู่ในกรอบวงเงินงานโยธาที่ ครม.เคยอนุมัติไว้เมื่อปี 59 ในวงเงิน 69,950 ล้านบาท
สำหรับภาพรวมการก่อสร้างของทั้งโครงการในปัจจุบันนั้น มีความคืบหน้า 98% โดยหาก ครม.พิจารณาอนุมัติแล้ว ทล.จะเร่งดำเนินการก่อสร้างให้แล้วเสร็จโดยเร็ว โดยเฉพาะเร่งก่อสร้างในช่วงขามทะเลสอ-ทางเลี่ยงเมืองนครราชสีมา ระยะทางประมาณ 6-7 กม. เพื่อให้สามารถเปิดทดลองให้ประชาชนใช้บริการวิ่งโดยไม่เก็บค่าผ่านทางชั่วคราวในช่วงเทศกาลปีใหม่ 67 ตั้งแต่ช่วงปากช่อง-สีคิ้ว-ขามทะเลสอ-ทางเลี่ยงเมืองนครราชสีมา ระยะประมาณ 70 กม.
ขณะที่ ช่วงเทศกาลสงกรานต์ปี 66 ที่จะถึงนี้ ทล.จะเปิดให้บริการวิ่งฟรีช่วงปากช่อง-สีคิ้ว-ขามทะเลสอ ระยะทาง 64 กม. เช่นเดียวกับในช่วงเทศกาลต่างๆ ที่ผ่านมา อย่างไรก็ตาม คาดว่า จะก่อสร้างแล้วเสร็จทั้งโครงการประมาณปี 67 จากนั้นจะดำเนินการทดสอบระบบ ก่อนที่จะเปิดให้บริการเต็มรูปแบบในปี 68 จากแผนเดิมจะเปิดให้บริการเต็มรูปแบบในช่วงปลายปี66 หรือต้นปี 67